b"\n_START_ARTICLE_\nNew England\n_START_PARAGRAPH_\nAng New England, o maaaring isalin nang literal bilang Bagong Inglatera, ay isang rehiyong pangheograpiya sa hilaga-silangang Estados Unidos. Binubuo ito ng anim na mga estado sa bahaging iyon ng bansa: Connecticut, Maine, Massachusetts, New Hampshire, Rhode Island, at Vermont. Hinahangganan ito ng estado ng New York sa kanluran at timog, at mga lalawigan ng New Brunswick at Quebec ng Canada sa bandang hilagang-silangan at hilaga. Ang Karagatang Atlantiko ay nasa silangan at timog-silangan nito, habang nasa katimugan naman ang Long Island Sound. Tinataya na may 14,727,584 katao ang rehiyon noong 2015. Ang Boston ay ang pinakamalaking lungsod nito._NEWLINE_Pangingisda ang pangunahing ikinabubuhay ng mga tao sa rehiyon sa mga unang taon nito.\n_START_SECTION_\nHeograpiya\n_START_PARAGRAPH_\nAng mga estado ng New England ay may pinagsamang lawak na 71,991.8 milyang kuwadrado (186,458\xc2\xa0km\xc2\xb2), mas-malaki nang bahagya sa estado ng Washington at mas-malaki sa Inglatera. Ang mismong Maine ay bumubuo sa halos kalahati ng kabuuang lawak ng New England, subalit ito ang pantatlumpu't-siyam (39th) na pinakamalaking estado, mas-maliit nang bahagya sa Indiana. Ang mga ibang estado ay kabilang sa mga pinakamaliit na estado sa Estados Unidos, kasama na ang Rhode Island na pinakamaliit na estado sa bansa."